Nõukogu ja komisjoni otsus,

28. mai 1998,

Euroopa lepingu sõlmimise kohta ühelt poolt Euroopa ühenduste ja nende liikmesriikide ning teiselt poolt Moldova Vabariigi vahel [1]

(98/401/EÜ, ESTÜ, Euratom)

EUROOPA LIIDU NÕUKOGU,

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artikli 54 lõiget 2, artikli 57 lõike 2 viimast lauset ja artiklit 66, artikli 73c lõiget 2, artiklit 75, artikli 84 lõiget 2, artikeid 99, 100, 113 ja 235 koostoimes artikli 228 lõike 2 teise lausega ja artikli 228 lõike 3 teise lõiguga,

võttes arvesse Euroopa Söe- ja Teraseühenduse asutamislepingut, eriti selle artiklit 95,

võttes arvesse Euroopa Aatomienergiaühenduse asutamislepingut, eriti selle artikli 101 teist lõiku,

võttes arvesse Euroopa Parlamendi nõusolekut, [2]

olles pidanud nõu ESTÜ nõuandekomiteega ning võttes arvesse nõukogu nõusolekut,

võttes arvesse nõukogupoolset Euroopa Aatomienergiaühenduse asutamislepingu artikli 101 kohast heakskiitu

ning arvestades, et:

partnerlus- ja koostöölepingu sõlmimine ühelt poolt Euroopa ühenduste ja nende liikmesriikide ning teiselt poolt Moldova Vabariigi vahel, millele on alla kirjutatud 28. juunil 1994. aastal Brüsselis, aitab kaasa Euroopa ühenduste eesmärkide saavutamisele;

selle lepingu eesmärk on tugevdada suhteid, mis on loodud eelkõige Euroopa Majandusühenduse ja Euroopa Aatomienergiaühenduse ning Nõukogude Sotsialistlike Vabariikide Liidu vahelise kaubandust ning kaubandus- ja majanduskoostööd käsitleva, 18. detsembril 1989 alla kirjutatud ja otsusega 90/116/EMÜ [3] heaks kiidetud lepinguga;

teatavad partnerlus- ja koostöölepinguga sätestatud kohustused, mis ei kuulu ühenduse kaubanduspoliitika reguleerimisalasse, mõjutavad või võivad tõenäoliselt mõjutada korda, mis on ette nähtud asutamisõiguse, transpordi ja ettevõtete kohtlemisega seotud valdkondades vastuvõetud ühenduse õigusaktidega;

nimetatud leping paneb Euroopa Ühendusele teatavaid kohustusi, mis on seotud kapitali liikumise ja maksetega ühenduse ja Moldova Vabariigi vahel;

kuivõrd nimetatud leping mõjutab nõukogu 23. juuli 1990. aasta direktiivi 90/434/EMÜ eri liikmesriikide äriühingute ühinemise, jaotumise, eraldumise ja osade või aktsiate asendamise puhul rakendatava ühise maksustamissüsteemi kohta [4] ja nõukogu 23. juuli 1990. aasta direktiivi 90/435/EMÜ eri liikmesriikide emaettevõtjate ja tütarettevõtjate suhtes kohaldatava ühise maksustamissüsteemi kohta, [5] mis põhinevad Euroopa Ühenduse asutamislepingu artiklil 100, tuleks seda artiklit kasutada õigusliku alusena;

nimetatud lepingu teatavad sätted panevad ühendusele teenuste osutamisel piiriülesest koostööst suuremaid kohustusi;

nimetatud lepingu teatavate sätete kohta, mida ühendus peab rakendama, ei ole Euroopa Ühenduse asutamislepingus erivolitusi sätestatud; seetõttu tuleb kohaldada asutamislepingu artiklit 235,

ON VASTU VÕTNUD JÄRGMISE OTSUSE:

Artikkel 1

Euroopa Ühenduse, Euroopa Söe- ja Teraseühenduse ning Euroopa Aatomienergiaühenduse nimel kiidetakse heaks partnerlus- ja koostööleping ühelt poolt Euroopa ühenduste ja nende liikmesriikide ning teiselt poolt Moldova Vabariigi vahel koos protokolli, deklaratsioonide ja kirjavahetusega.

Nimetatud tekstid on lisatud käesolevale otsusele.

Artikkel 2

1. Nõukogu või vajaduse korral komisjon määrab komisjoni ettepanekul kindlaks ühenduse seisukoha koostöönõukogus ja koostöökomitees igal üksikjuhul Euroopa Ühenduse asutamislepingu, Euroopa Söe- ja Teraseühenduse asutamislepingu ja Euroopa Aatomienergiaühenduse asutamislepingu vastavate sätete kohaselt.

2. Partnerlus- ja koostöölepingu artikli 83 kohaselt on nõukogu eesistuja koostöönõukogu eesistuja ja ta esitab ühenduse seisukoha. Komisjoni esindaja on vastavalt oma töökorrale koostöökomitee eesistuja ja ta esitab ühenduse seisukoha.

Nõukogu või komisjon otsustab igal üksikjuhtumil eraldi, kas avaldada koostöönõukogu ja koostöökomitee soovitused Euroopa Ühenduste Teatajas.

Artikkel 3

Nõukogu eesistuja edastab Euroopa Ühenduse nimel lepingu artikliga 105 ettenähtud teate. Komisjoni president edastab selle teate Euroopa Söe- ja Teraseühenduse ning Euroopa Aatomienergiaühenduse nimel.

Brüssel, 28. mai 1998

Komisjoni nimel

eesistuja

J. Santer

Nõukogu nimel

eesistuja

M. Fisher

[1] Käesolevale partnerlus- ja koostöölepingule on koos Moldova Vabariigiga 28. novembril 1994. aastal alla kirjutanud Euroopa ühendused ja 12 selleaegset liikmesriiki. Laienemise järel kirjutati Moldova Vabariigiga 15. mail 1997. aastal alla lisaprotokoll, millega Austria, Soome ja Rootsi said kaheteistkümne teise liikmesriigi kõrval lepinguosaliseks ning mis muutis rootsi- ja soomekeelsed lepingutekstid ametlikuks.Pärast vajalike menetluste lõpetamist otsustasid ühendused ja nende liikmesriigid seoses partnerluslepingu sõlmimisega kohaldada ajutiselt ka eespool nimetatud lisaprotokolli kuni selle jõustumiseni kõnealuse protokolli artikli 4 kohaselt. Seega on Euroopa Ühenduste Teataja soome- ja rootsikeelses väljaandes avaldatud partnerluslepingu tekst koos lisaprotokolliga ametlik lepingu tekst.Moldova Vabariigiga sõlmitud partnerlus- ja koostööleping jõustub 1. juulil 1998. aastal, kui lepinguosalised on teatanud, et 29. mail 1998 on lepingu artikli 105 teises lõigus ettenähtud menetlused lõpule viidud.

[2] EÜT C 339, 18.12.1995, lk 48.

[3] EÜT L 68, 15.3.1990, lk 1.

[4] EÜT L 225, 20.8.1990, lk 1.

[5] EÜT L 225, 20.8.1990, lk 6.

--------------------------------------------------